**POSIBLES IDEAS PARA UNHA HOMILÍA CON NENOS**

**15 abril 2018**

**A PALABRA anúncianos que resucitou e VIVE.**

**El explica as Escrituras e todo cobra SENTIDO.**

**1. VER: Hai palabras e palabras.**

*-Todos sabemos que non son o mesmo as palabras que oímos na rúa ou na tele que as que nos din as persoas que queremos: pais ou amigos*.

***Son para ti todas as palabras igual de importantes? Recordas algunha frase importante de teus pais, avós ou amigos?***

2.**XULGAR: Xesús deixounos a Palabra de Deus.**

-Xesús, o domingo, trala resurrección, preséntase por segunda vez no medio dos apóstolos, saúdaos coa paz e eles crían que era unha pantasma. Pero el **móstralles as súas mans** e os seus pés aínda chagados polos cravos **e fálalles**, enchéndoos de ledicia. Logo come con eles, explícalles as Escrituras e ***“abriulles o entendemento para comprendelas”.***

**QUE NOS QUERE DICIR?**

**-O domingo é o día** en que a comunidade se reúne e Cristo faise presente no medio de nós a través da súa Palabra.

**-Cristo regálanos a súa Palabra**, a palabra máis importante da semana, porque é Xesús mesmo o que as di: que bonitas son as túas palabras!

**-A Palabra de Deus ábrenos a mente**, axuda a entender o que nos sucede, a nosa vida e o que pasa ao noso ao redor, con mirada divina.

**-“Descargamos” a Palabra de Deus na nosa vida** para que nos ilumine, nos encha de forza, nos anime, revise o mal feito… A ledicia, a paz, e o perdón inundarán a nosa vida.

-E así andemos o camiño da santidade ao que nos invita o papa Francisco coa nova exhortación apostólica.

***Escoitas con atención a Palabra de Deus?***

***Que encontras nela?***

**3. ACTUAR: Descarga a súa Palabra no teu corazón!**

-Presta atención ao que che di a Palabra de Deus cada domingo e que quere cambiar en ti.

-Pensa que Cristo non só está presente na misa no Pan senón tamén na Palabra de Deus.

-En grupo axudamos a toda a comunidade a valorar a Palabra e a responder ben e con forza a: “Palabra do Señor”.

***Que imos facer?***

**LECTURAS**

**FEITOS 3, 13-15.17-19:**

***Matastes o autor da vida, pero Deus resucitouno de entre os mortos.***

Naqueles días, Pedro dixo ao pobo: «O Deus de Abrahán, de Isaac e de Xacob, o Deus dos nosos pais, glorificou o seu servo Xesús, ao que vós entregastes e de quen renegastes ante Pilato, cando decidira soltalo. Vós renegastes do Santo e do Xusto, e pedistes o indulto dun asasino; matastes o autor da vida, pero Deus resucitouno de entre os mortos, e nós somos testemuñas diso. Agora ben, irmáns, sei que o fixestes por ignorancia, do mesmo xeito que as vosas autoridades; pero Deus cumpriu deste xeito o que anunciara polos profetas, que o seu Mesías tiña que padecer. Xa que logo, arrepentídevos e convertédevos, para que se borren os vosos pecados».

***Palabra do Señor.***

**SALMO 4:**

***Fai brillar sobre nós, Señor, a luz do teu rostro.***

**1ª XOÁN 2,1-5:**

***El é vítima de propiciación polos nosos pecados e tamén polos do mundo enteiro.***

**lucas 24, 35-48:**

*Así está escrito: o Mesías padecerá e resucitará de entre os mortos ao terceiro día.*

|  |
| --- |
| **Narrador:-** Naquel tempo, os discípulos de Xesús contaron o que lles pasara polo camiño e como o recoñeceron ao partir o pan. Estaban falando destas cousas, cando el se presentou no medio deles e díxolles:  **Xesús:** -«Paz convosco».  **Narrador:** Pero eles, aterrorizados e cheos de medo, crían ver un espírito. E el díxolles:  **Xesús:** -«Por que vos alarmades?, por que xorden dúbidas no voso corazón? Mirade as miñas mans e os meus pés: son eu en persoa. Palpádeme e dádevos conta de que un espírito non ten carne e ósos, como vedes que eu teño».  **Narrador:** Dito isto, mostroulles as mans e os pés. Pero como non acababan de crer pola alegría, e seguían atónitos, díxolles:  **Xesús:** -«Tendes aí algo para comer?».  **Narrador:** Eles ofrecéronlle un anaco de peixe asado. El tomouno e comeu diante deles. E díxolles:  **Xesús:** -«Isto é o que vos dixen mentres estaba convosco: que era necesario que se cumprise todo o escrito na Lei de Moisés e nos Profetas e Salmos sobre min».  **Narrador:** Entón abriulles o entendemento para comprender as Escrituras. E díxolles:  **Xesús:** -«Así está escrito: o Mesías padecerá, resucitará de entre os mortos ao terceiro día e no seu nome proclamarase a conversión para o perdón dos pecados a todos os pobos, comezando por Xerusalén. Vós sodes testemuñas de isto».  ***Palabra do Señor***  *(Narrador – Xesús)* |